Σαρλότ με μπισκότα βουτύρου, κρέμα τυριού και φράουλες
Μια φουλ ανοιξιάτικη, ελαφριά και πρωτότυπη τούρτα σαρλότ με μπισκότα βουτύρου αντί για σαβαγιάρ. Είναι γεμιστή με μια δροσερή κρέμα τυριού και ολόδροσες φράουλες.
470 γρ. βούτυρο αγελάδας, σε κύβους, 175 γρ. ζάχαρη λευκή, κρυσταλλική , 3 αυγά, 650 γρ. αλεύρι για όλες τις χρήσεις περίπου , 25 κερασάκια γκλασέ (ή μαρασκίνο), 10 γρ. φύλλα ζελατίνης , 500 γρ. τυρί κρέμα, 50 γρ. ζάχαρη άχνη, 3 αυγά, χωριστά οι κρόκοι από τα ασπράδια, 50 γρ. ζάχαρη λευκή, κρυσταλλική , 500 γρ. φράουλες, καθαρισμένες (οι μισές ψιλοκομμένες και οι μισές ολόκληρες ή κομμένες στη μέση, ανάλογα με το μέγεθός τους)
Για τη σαρλότ ξεκινάμε ετοιμάζοντας τα μπισκότα βουτύρου: Βάζουμε στον κάδο του μίξερ το βούτυρο με τη ζάχαρη και τα χτυπάμε με το φτερό, για αρκετή ώρα, μέχρι το μείγμα να ασπρίσει και να αφρατέψει. Προσθέτουμε τα αυγά ένα ένα, χτυπώντας καλά μετά από κάθε προσθήκη. Τέλος, κοσκινίζουμε το αλεύρι μέσα στον κάδο – σε δύο τρεις δόσεις – και συνεχίζουμε το χτύπημα, μέχρι να ενσωματωθεί καλά. Μεταφέρουμε το μείγμα σε σακούλα ζαχαροπλαστικής και προσαρμόζουμε φαρδιά μύτη, στρογγυλή ή σε σχήμα αστεριού. Προθερμαίνουμε τον φούρνο στους 160-170°C.Στρώνουμε μια μεγάλη λαμαρίνα με αντικολλητικό χαρτί ψησίματος. Με τη σακούλα ζαχαροπλαστικής σχηματίζουμε περίπου 25 μακρουλά μπισκότα με μήκος 10 εκ., αφήνοντας μικρή απόσταση ανάμεσά τους. Στη μία άκρη τους τοποθετούμε από ένα κερασάκι γκλασέ.Σε άλλη μία λαδόκολλα φτιάχνουμε με τη σακούλα δύο δίσκους σπιράλ, με διάμετρο ο ένας όσο το άνοιγμα της φόρμας σαρλότ και ο άλλος λίγο πιο μικρός, δηλαδή όσο είναι η διάμετρος στη μέση του ύψους της φόρμας. Με το υπόλοιπο ζυμάρι που περισσεύει σχηματίζουμε κι άλλα μπισκότα, μακρόστενα ή στρογγυλά, για να σερβίρουμε μόνα τους ως κέρασμα. Ψήνουμε μπισκότα και βάσεις για 20 λεπτά (αν τα βάλουμε μαζί στον φούρνο, επιλέγουμε τη λειτουργία του αέρα και στα μισά του ψησίματος αλλάζουμε θέση στα ταψιά). Αφήνουμε να κρυώσουν τελείως πριν τα ξεκολλήσουμε από το χαρτί.Μαλακώνουμε τα φύλλα ζελατίνης σε ένα μπολ με κρύο νερό, για 5-6 λεπτά. Παράλληλα, στον κάδο του μίξερ (πλυμένο και σκουπισμένο) χτυπάμε το τυρί κρέμα με την άχνη και τους κρόκους. Μεταφέρουμε σε άλλο μπολ.Αφού καθαρίσουμε και στεγνώσουμε πολύ καλά ξανά τον κάδο και το σύρμα, χτυπάμε τα ασπράδια με την κρυσταλλική ζάχαρη σε σφιχτή μαρέγκα. Στύβουμε τα φύλλα ζελατίνης με τα χέρια μας και τα βάζουμε σε ένα μπολάκι με λίγο ζεστό νερό (όσο ένα φλιτζανάκι του καφέ). Ανακατεύουμε καλά με το σύρμα μέχρι να λιώσουν. Ρίχνουμε τη λιωμένη ζελατίνη στον κάδο με το μείγμα τυριού και ανακατεύουμε γρήγορα, για να σκορπίσει ομοιόμορφα το μείγμα ζελατίνης.Προσθέτουμε τη μαρέγκα σε δύο δόσεις, μαζί με τις ψιλοκομμένες φράουλες, και ανακατεύουμε με απαλές κινήσεις με ελαστική σπάτουλα σιλικόνης (μαρίζ).Θα χρησιμοποιήσουμε μια μέτρια φόρμα για σαρλότ. Κόβουμε ένα κομμάτι λαδόκολλας σε στρογγυλό δίσκο, με διάμετρο όση και ο πυθμένας της φόρμας. Τοποθετούμε τη λαδόκολλα στη βάση της φόρμας και από πάνω αδειάζουμε τη μισή κρέμα που ετοιμάσαμε. Ισιώνουμε την επιφάνεια και σκεπάζουμε με τον μικρότερο δίσκο ζύμης. Από πάνω ρίχνουμε την υπόλοιπη κρέμα, ισιώνουμε την επιφάνεια και σκεπάζουμε με τον δεύτερο δίσκο ζύμης. Σκεπάζουμε τη φόρμα με διάφανη μεμβράνη και βάζουμε στο ψυγείο για όλο το βράδυ.Βυθίζουμε τη φόρμα σε ένα μπολ με ζεστό νερό, για λίγα δευτερόλεπτα, προσέχοντας να μη χυθεί νερό μέσα στη φόρμα. Την αναποδογυρίζουμε σε μια πιατέλα και ξεφορμάρουμε τη σαρλότ. Αφαιρούμε το κομμάτι λαδόκολλας. Κολλάμε τα μπισκότα γύρω γύρω στη σαρλότ, όρθια και ενωμένα μεταξύ τους, με το κερασάκι στο επάνω μέρος. Γαρνίρουμε την επιφάνεια της σαρλότ με μπισκότα βουτύρου με τις υπόλοιπες φράουλες, ολόκληρες ή κομμένες στη μέση, και πασπαλίζουμε με λίγη άχνη.
Αλεύρι (ζύμες),Αυγά,Φράουλα,Πάσχα,Τούρτες